ኣምባሳደር ስዩም መስፍን፦ ሰለስተ ርባዕ ኣባላት ማእኸላይ ኮሚቴ ካልኣይን ሳልሳይን ዲግሪ ዝወነነ እዩ። ናይ ተሞክሮን ምህሮን ዓቕምታት ዘለዎ ብቑዕ መሪሕነት እዩ ማእኸላይ ኮሚቴ ህወሓት። እቶም ሲሶ ዝኾኑ ተጋደልቲ እውን እንተኾነ ንገዛእ ርእሶም ብትምህርቲ ኣዕብዮም እዮም። ስለዚ መስርሕ ምትኽኻእ ህወሓት ኣብትን ኣብዝን ጎደሎ የለን እኳ እንተዘይበልኩ ከም ናተይ እምነት ጽቡቕ ክያዶ እዩ ኢለ እየ ዝወስድ። እቶም ገዳይም ተጋደልቲ ዝኾንና ድማ ነቲ ዝተከአና መንእሰይ መሪሕነት ዝሃበና ልኡኽ ሒዝና ክሳብ ናብ ጉድጓድ እንኣቱ ክንቃለስ ኢና። ቢቢሲ፦ ምስ እማመ ሰላም ተዛሚዱ መንግስቲ ኢትዮጵያ ብመንግስቲ ኤርትራ ተወሪሩኒ እዩ ዝበሎም መርየታት ብሓይሊ ኣምሊሱ እንተብቅዕ ስለምንታይ እዩ ናብ ይግባይ ዘይበሃሎ ሽምግልና ከይዱ?
